Het Obama dit maklik gemaak vir Trump?President Donald Trump. Foto: AP Photo/Evan Vucci Die moontlikheid dat oudpres. Barack Obama van die VSA dit bewustelik maklik gemaak het vir sy opvolger, pres. Donald Trump, om die Amerikaanse kernkragooreenkoms met Iran te verbreek, is gister op ŉ politieke wetenskap- kollokwium van die Suid-Afrikaanse Akademie vir Wetenskap en Kuns in Pretoria geopper. Die ouddiplomaat en voormalige SAUK-hoof, Riaan Eksteen, wat pas sy doktorale proefskrif by die Universiteit van Johannesburg ingehandig het, het tydens die kollokwium in ŉ lesing oor die impak van regspraak op Amerikaanse buitelandse beleid daarop gewys dat die hoogste Amerikaanse hooggeregshof reeds sedert die dae van pres. Harry Truman dit duidelik gemaak het dat die Amerikaanse kongres internasionale ooreenkomste met ŉ drempelmeerderheid van twee derdes moet goedkeur voordat dit van krag word. Eksteen het daarop gewys dat Obama voor sy politieke loopbaan ŉ dosent in konstitusionele reg was, en dat dit absoluut onmoontlik is dat hy onbewus kon wees van dié vereiste – dat hy onbewus kon wees daarvan dat die ooreenkoms tussen die VSA en Iran nooit behoorlik aangegaan is nie. Deur die feit dat Obama die ooreenkoms bloot persoonlik aangegaan het, kon sy opvolger, Trump, dit weer persoonlik verbreek. Aangesien die senaat nooit in die saak geken is nie, was raadpleging van die senaat oorbodig. Op ŉ vraag van Maroela Media of dit dan net ŉ jakkalsdraai van Obama was, het Eksteen hom nie direk uitgelaat nie, maar nietemin aangedui dat die ander partye tot die ooreenkoms, soos Frankryk en Duitsland, nie dieselfde streng wigte en teenwigte vir sulke ooreenkomste het nie, en dat die VSA dalk nie as vertragende remskoen gesien wou word nie. “Dit is baie moontlik dat sy raadgewers aan hom kon sê: ‘Meneer die president, ons het nie 66 stemme in die senaat nie,’ en dat hy toe kon reken ‘Wie sou my tog in hierdie handeling wou teengaan.’ Maar toe kom Trump,” het Eksteen gesê. Die Noord-Koreaanse diktator, Kim Jong-un, tydens ŉ militêre optog in Pyongyang, Noord-Korea (15 April 2017). Foto: AP Photo/Wong Maye-E, File Intussen meen Eben Coetzee, dosent in politieke studie en regeerkunde aan die UV, dat kernwapens nie veel aanvallende nut het nie, maar dit het groot nut as verdedigende maatreël want dit skrik selfs “waansinnige en mal leiers” af. Coetzee het tydens die kollokwium gesê selfs “mal leiers” soos Trump van die VSA of Kim Jong-un van Noord-Korea is te versigtig om mekaar aan te val omdat albei oor kernarsenale beskik. Volgens Coetzee moet mense maar nie te veel vertroue plaas op die huidige vredesproses tussen Noord-Korea en Suid-Korea nie, want dit is waarskynlik ŉ Noord-Koreaanse slenter. “Noord-Korea wil befondsing hê, nie vrede nie,” het Coetzee gesê. Hy het begrip uitgespreek vir Noord-Korea se kommer jeens Amerikaanse aggressie omdat die VSA sedert die val van kommunisme ongeveer elke vier jaar by ŉ offensiewe oorlog betrokke raak. Coetzee het uitgewys dat pres. George W Bush in sy berugte “as van boosheid”-toespraak spesifiek vir Irak, Iran en Noord-Korea uitgesonder het, en aan Iran en Noord-Korea gesê het: “Julle is volgende.” Volgens Coetzee is kernwapens as afskrikmiddel waarskynlik die enigste rede waarom Noord-Korea nog nie die volgende land geword het wat deur die VSA aangeval is nie. Daarom dra Trump se “my knop is groter as joune”-dreigemente ook nie veel gewig nie. Coetzee het gesê sedert die Kubaanse misielkrisis in 1961 is die les van kernwapens se afskrikwaarde netjies geleer deur lande soos Noord-Korea: Liggewigte kan swaargewigte daarmee op hul plek hou.